CELEX: 62011TN0402
Language: et
Date: 2011-07-29 00:00:00
Title: Kohtuasi T-402/11: 29. juulil 2011 esitatud hagi — Preparados Alimenticios del Sur versus komisjon

24.9.2011   
            
            
               ET
            
            
               Euroopa Liidu Teataja
            
            
               C 282/39
            
         29. juulil 2011 esitatud hagi — Preparados Alimenticios del Sur versus komisjon
   (Kohtuasi T-402/11)
   2011/C 282/74
   Kohtumenetluse keel: hispaania
   
      Pooled
   
   
      Hageja: Preparados Alimenticios del Sur, SL (Murcia, Hispaania) (esindaja: advokaat I. Acero Campos)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada otsus, millega saadeti Hispaania tollile tagasi toimik maksu vähendamise taotluse kohta;
            
         
               —
            
            
               kohustada komisjoni tegema otsus seoses Prealisur S.L.-i maksu vähendamise taotlusega, mis otseselt mõjutab Zukan S.L.-i esitatud taotlust;
            
         
               —
            
            
               et komisjon saaks taotlusega seoses otsust teha, kohustada teda võtma vajalikke meetmeid ja astuma vajalikke samme, isegi kui see tähendab meetmete võtmist Hispaania tolli vastu, eesmärgiga saada juhtumi lahendamiseks kogu vajalik teave, sealhulgas dokumendid, mida komisjon väidab olevat Hispaania tollilt nõudnud, kuid mida viimane ei ole veel esitanud;
            
         
               —
            
            
               mõista kohtukulud välja Euroopa Komisjonilt.
            
         
      Väited ja peamised argumendid
   
   Käesolev hagi on esitatud Euroopa Komisjoni 29. juuni 2011. aasta otsuse peale, millega saadeti Hispaania tollile tagasi toimik hageja maksu vähendamise taotluse kohta, et toll saaks taotluse üle ise otsustada (Toimik nr 003-004-005-006-2009 RRPP-J Y REC 04/10), kuna komisjonil ei olnud piisavalt teavet, et asja ise lahendada. Hispaania toll oli eelnevalt toimiku komisjonile saatnud, tuginedes nõukogu 12. oktoobri 1992. aasta määruse (EMÜ) nr 2913/92, millega kehtestatakse ühenduse tolliseadustik (EÜT L 302, lk 1; ELT eriväljaanne 02/04, lk 307), artikli 220 lõike 2 punktile b.
   Hagi põhjenduseks esitab hageja neli väidet.
   
               1.
            
            
               Esimene väide, et rikutud on komisjoni 2. juuli 1993. aasta määruse (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik (EÜT L 253, lk 1; ELT eriväljaanne 02/06, lk 3), teatavaid artikleid.
               
                           —
                        
                        
                           Hageja väidab eelkõige, et rikutud on artikleid 872 ja 873, kuna teda ei teavitatud kavatsusest teha ebasoodne otsus — mis võimaldanuks tal esitada selle kohta oma seiskoha — ja hagejat ei teavitatud Euroopa Komisjoni teabenõudest Hispaania tollile ning sellele järgnenud ajapikendusest, mis anti maksu vähendamise taotluse lahendamiseks.
                        
                     
         
               2.
            
            
               Teine väide, et rikutud on tolliseadustiku artikli 220 lõike 2 punkti b, kuna see artikkel — vastupidi komisjoni arusaamale — ei näe ette, et tolli eksimus peab olema aktiivne, sest toimik saadetakse tagasi teabe puudumise tõttu, mille eest on vastutav eksimuse teinud pool ehk Hispaania toll ise.
            
         
               3.
            
            
               Kolmas väide, et rikutud on komisjoni kodukorda ja eelkõige Euroopa Komisjoni töötajate üldsusega ametialase suhtlemise hea haldustava eeskirjas sisalduvat lisa.
               
                           —
                        
                        
                           Hageja väidab selles osas, et vaidlustatud otsus rikkus hea halduse üldpõhimõtet, hea tööalase käitumise suuniseid ja huvitatud isikute õigust olla teavitatud. Hageja väidab, et komisjon ei ole esitanud ühtegi palutud dokumenti ja ta ei ole selles osas võtnud seisukohta ka käesoleva hagi esemeks olevas otsuses.
                        
                     
         
               4.
            
            
               Neljas väide, et rikutud on Euroopa Liidu põhiõiguste hartat.
               
                           —
                        
                        
                           Hageja väidab konkreetselt, et rikutud on selle harta artikleid 41, 42, 47, 48 ja 51.